**ПРЕДЛОГ**

**ИЗВЕШТАЈ О РАДУ**

**КОМОРЕ ЗДРАВСТВЕНИХ УСТАНОВА СРБИЈЕ**

**ЗА ПЕРИОД ЈАНУАР-ДЕЦЕМБАР 2013. ГОДИНЕ**

**УВОД**

Извештај о раду Коморе здравствених установа Србије садржи преглед најзначајнијих активности Коморе, њених органа и радних тела, као и Стручне службе Коморе у 2013. години.

Активности Коморе, засноване на закону, опредељене су Статутом Коморе, планским документима Коморе и текућим потребама здравствених установа - чланица Коморе.

Годишњи извештај има три дела у којима су презентовани:

I Рад органа Коморе;

II Реализација планских приоритетних задатака Коморе;

III Рад Стручне службе Коморе.

**I РАД ОРГАНА КОМОРЕ**

1. **Скупштина**

На редовној седници, одржаној **19. 03. 2013**. године у Институту за рехабилитацију Београд „Селтерс“ у Младеновцу, Скупштина Коморе је усвојила:

1. Извештај о раду Коморе за 2012. годину;
2. Извештај о финансијском пословању Коморе за 2012. годину;
3. План рада Коморе за 2013. годину;
4. Финансијски план Коморе за 2013. годину.

На истој седници Скупштина Коморе је, на предлог Кадровске комисије, донела одлуку о изабору др сци. мед. Милорада Јеркана, директора Дома здравља Ниш на функцију заменика председника Скупштине Коморе, упражњену након разрешења др Горана Стоиљковића, дотадашњег заменика председника Скупштине, са места директора Завода за хитну медицинску помоћ Ниш. Мандат новоизабраног заменика председника Скупштине Коморе траје до истека мандата претходника.

**2. Управни одбор**

Управни одбор Коморе је током 2013. године одржао **пет** редовних седница. Из разлога хитности, а по процедури утврђеној Пословником о раду Управног одбора, чланови Управног одбора су се у протеклој години у два наврата изјашњавали и електронским путем и то: о потреби да се, у оквиру Коморе, образује Радна група за апотеке и ревитализује Комисија за медицину рада.

На седници, одржаној **31.01.2013.** године Управни одбор је, након што је верификовао Одлуку о електронском изјашњавању чланова Управног одбора Коморе, спроведеном у периоду 16.01-18.01.2013. године, образовао Радну групу за апотеке, у саставу:

* 1. Мр пх. Вера Лазовић – Апотека Београд, председник,
  2. Мр пх. Мира Протић – Апотека Крагујевац, члан,
  3. Мр пх. Небојша Јорговановић – Апотека Пожаревац, члан.

Задатак радне групе је да се, пратећи тренутну ситуацију и најављене промене у здравственом систему Републике Србије, а нарочито у сегменту примарне фармацеутске заштите, активно укључи у процес и креирање промена, ради очувања квалитета фармацеутске здравствене заштите, односно њене доступности и безбедности. Као приоритетне теме одређују се: уговарање се Републичким фондом за здравствено осигурање, промене у мрежи апотека, спровођење јавних набавки, марже за лекове издате на рецепт, односно цена услуге.

На истој седници, Управни одбор је, након разматрања примедби на Инструкцију о начину и поступку спровођења коначног годишњег обрачуна припадајуће накнаде са даваоцима здравствених услуга за 2012. годину, узимајући у обзир и раније дате сугестије, нове законске одредбе и налаз Државне ревизорске институције, покренуо Иницијативу за измену и допуну поменуте Инструкције.

Управни одбор је покренуо Иницијативу и за измену и допуну Правилника о условима, критеријумима и мерилима за закључивање уговора са даваоцима здравствених услуга и за утврђивање накнаде за њихов рад за 2013. годину.

На овој седници, Управни одбор је усвојио Извештај о попису имовине и обавеза Коморе здравствених установа Србије, са стањем на дан 31.12.2012. године, који је саставила Комисија за попис имовине и обавеза Коморе.

У складу са обавезом плаћања чланског доприноса за 2013. годину Европском удружењу болница – НОРЕ (European Hospital and Healthcare Federation), чији је Комора здравствених установа Србије придружени члан, Управни одбор је донео одлуку да се из расположивих новчаних средстава Коморе, а у складу са Финансијским планом Коморе за 2013. годину, изврши уплата чланског доприноса за 2013. годину Eвропском удружењу болница, што је, половином априла 2013. године, извршено уплатом повлашћеног износа од 2.500 ЕУР-а.

Подсетимо, НОРЕ је невладина, непрофитабилна асоцијација основана 1966. године, са седиштем у Бриселу, део је Европске комисије, а на челу је тренутно министар здравља Немачке. НОРЕ окупља 35 организација, од којих само две нису из земаља чланица ЕУ и то: организација из Швајцарске и Комора здравствених установа Србије.

Управни одбор је покренуо и тему јавног дуга, те констатујући да се обавезе државе по том основу споро реализују, упутио писани апел Министарству финансија и привреде, Министарству здравља и Републичком фонду за здравствено осигурање да се Закон о преузимању обавеза здравствених установа према веледрогеријама по основу набавке лекова и медицинског материјала и претварању тих обавеза у јавни дуг Републике Србије почне реализовати. Управни одбор је апеловао да се обавезе према веледрогеријама ревидирају са стањем на дан 31.12.2012. године, када постоје изводи отворених ставки са добављачима, као и да Републички фонд за здравствено осигурање, у складу са чланом 4. став 4. истог Закона, што пре, општим актом ближе уреди начин и поступак достављања података из става 3. овог члана, као и садржај обрасца на коме се достављају тражени подаци од здравствених установа. Након прикупљених тачних података о обавезама, став је Управног одбора Коморе, потребно је направити уговоре о преузимању дуга, односно ослободити обавезе здравствене установе, искњижавањем истих.

На седници, одржаној **20. 02. 2013.** године, Управни одбор је утврдио предлоге:

1. Извештаја о раду Коморе за 2012. годину;

2. Извештаја о финансијском пословању Коморе за 2012. годину;

3. Плана рада Коморе за 2013. годину;

4. Финансијског плана Коморе за 2013. годину.

Утврђени предлози ових аката упућени су Скупштини Коморе, која их је усвојила на седници, одржаној **19. 03. 2013.** године.

Управни одбор је на истој седници усвојио Извештај Уредништва часописа „Здравствена заштита“ за 2012. годину и Програмску оријентацију и План излажења часописа у 2013. години.

Поводом новог нацрта Правилника о јавном дугу, чији текст је достављен Комори непосредно пред ову седницу, Управни одбор Коморе је, након спроведене расправе, подржао решавање обавеза здравствених установа према веледрогеријама по основу набавке лекова и медицинског материјала које су здравствене установе створиле изнад сразмерног дела уговора – предрачуна средстава за 2012. годину. При том је указао да начин и поступак доставе документације не сме бити на штету здравствених установа и инсистирао на изналажењу правичног и ефикасног решења код преузимања предметних обавеза, имајући у виду настале промене и плаћања која су установе извршиле после 30.09.2012. године, а које се односе на плаћање обавеза које су сада предмет јавног дуга.

Оцењујући потребним да седницама Управног одбора Републичког фонда за здравствено осигурање присуствују и представници Коморе када је на дневном реду расправа о Правилнику о јавном дугу, Управни одбор је на овој седници образовао комисију у саставу:

- Мирослав Чавлин, председник

- Драган Морача, члан

- Наталија Пилиповић Лазаревић, члан,

са задатком да пред органима Републичког фонда за здравствено осигурање и другим надлежним државним органима заступа ставове Коморе у вези примене Закона и Правилника о јавном дугу.

На седници, одржаној **10. 06. 2013.** године, Управни одбор је разматрао анализу “Извори финансирања здравствених установа Србије у периоду 01.01 - 31.12.2012. године, са посебним освртом на сопствене приходе и Закон о изменама и допунама Закона о буџетском систему”, коју је сачинила Стручна служба Коморе, а образложио секретар Коморе Драган Морача. Секретар Коморе је посебно указао на члан 47. ст. 1. и 2. Закона о изменама и допунама Закона о буџетском систему, којим је предвиђено да од 1. јануара 2014. године престају да важе одредбе закона и других прописа којима се уређује припадност сопствених прихода корисника буџетских средстава и корисника средстава организација за обавезно социјално осигурање. Драган Морача је упозорио да би, у том случају, здравственим установама било онемогућено располагање сопственим средствима што би могло да доведе до несагледивих последица по њихово пословање. Напомињући да је потребу измене и допуне члана 47. наведеног закона претходно подржала и Комисија за правне и економско–финансијске послове, Секретар Коморе је предложио Управном одбору да покрене иницијативу за измену члана 47. Закона о изменама и допунама Закона о буџетском систему, који члан би, у новом ставу 3, могао да гласи: „Изузетно од ст. 1. и 2. овог члана, приходи по основу наплате судских такси, као и приходи које својом делатношћу остваре високообразовне и научне установе **и здравствене установе**, задржавају карактер сопствених прихода и користе се за намене утврђене посебним законом.“.

Управни одбор Коморе прихватио је предлог поднет од стране Комисије за правне и економско–финансијске послове и Секретара Коморе и покренуо Иницијатива за измену и допуну члана 47. Закона о изменама и допунама Закона о буџетском систему у предложеном тексту, с тим да се Иницијатива допуни одговарајућим образложењем Стручне службе, а затим достави надлежним органима Републике Србије.

Иницијатива за измену и допуну члана 47. Закона о изменама и допунама Закона о буџетском систему, са образложењем, достављена је дана 17.06.2013. године Министарству здравља и Републичком фонду за здравствено осигурање,.

На истој седници, Управни одбор је усвојио План набавки Коморе здравствених

установа Србије за 2013. годину и ради спровођења поступка набавке у Комори образовао:

Комисију за набавке, у саставу:

1. Слађана Ристић, дипл.ек., Завод за јавно здравље Зајечар, председник,
2. Татјана Мартинац, дипл.прав., Стручна служба Коморе, заменик председника,
3. Др Нада Јовановић-Васиљевић, Дом здравља ''Вождовац'', члан,
4. Драга Корићанац, дипл.ек., Стручна служба Коморе, члан,
5. Ђорђе Никодиновић, дипл.ек., Стручна служба Коморе, члан, као и

Комисију за жалбе, у саставу:

1. Проф. др Милица Лазовић, Институт за рехабилитацију Београд, председник,
2. Срђан Срданов, дипл.прав., Стручна служба Коморе, заменик председника,
3. Прим.др Весна Ђурић, Дом здравља Шабац, члан,
4. Др Петар Николић, Специјална болница Гамзиград, члан,
5. Милан Недовић, дипл.прав., Стручна служба Коморе, члан.

Председник, заменик председника и чланови обе комисије бирају се на период од једне године.

Управни одбор је за нове чланове Уређивачког одбора часописа „Здравствена заштита“, изабрао проф. др Момчила Бабића и прим. др Перишу Симоновића, уместо проф. др Александра Вуксановића и проф. др Александра Павловића, којима су престале функције.

На истој седници, Управни одбор подржао је предлог за ревитализовање Комисије за медицину рада, који су поднели директори завода за здравствену заштиту радника Ниш, Крагујевац и Нови Сад, с тим да се о саставу ове комисије чланови Управног одбора накнадно изјасне електронским путем.

Управни одбор је пружио подршку активностима Министарства здравља и Републичког фонда за здравствено осигурање на плану решавања проблема положаја стоматолошких служби у државној својини у здравственом систему Републике Србије.

На седници, одржаној **19.09.2013.** године Управни одбор је прихватио учешће Коморе у раду једнодневног семинара, са међународним учешћем на тему „Заштита права пацијената“, планираног да се, под покровитељством Министарства здравља Републике Србије, Министарства здравља и социјалне заштите Републике Српске, Института за јавно здравље „Батут“ и Сталне конференције градова и општина, а уз подршку здравственог савета Србије, Секретаријата за здравство АП Војводине, Секретаријата за здравство Града Београда и Лекарске коморе Србије, одржи дана 24. септембра 2013. године, у Клубу народних посланика у Београду.

Управни одбор је прихватио да подржи пројекат „Болнице без корупције“ који ће спроводити заједно са удружењем грађана „Србија у покрету“. Овај пројекат подразумева примену мера нулте толеранције на корупцију у 6 здравствених установа у Србији.

Поводом поднете Информације о финансијском пословању здравствених установа Србије за период 01.01. - 30.06.2013. године, сачињене од стране Стручне службе Коморе, а коју је образложио доц. др Мирослав Чавлин, председник Комисије за правне и економско-финансијске послове, Управни одбор је прихватио предлог да се убудуће финансијски извештаји састављају по обрачунском систему, апелујући истовремено да се пронађе начин за ванредно измирење обавеза по основу јавног дуга за остале материјалне трошкове здравствених установа из ранијег периода. Управни одбор се такође заложио и да се покрене иницијатива за изналажење модела пројектног финансирања из уштеда, тзв. „еско“ модел. Пројектно финансирање примењивало би се за инвестиције и одржавање јер су ова средства смањена од стране оснивача.

Поводом примљеног дописа Удружења педијатара Србије, усаглашеног са мишљењем Републичке стручне комисије за заштиту деце и омладине, а који садржи анализу, података Института за јавно здравље „Др Милан Јовановић-Батут“ о броју педијатара у Републици Србији и прогнозу је да ће за 5 година бити око 350 педијатара мање, а за 10 година чак око 700 педијатара мање у Србији, јер је тренутно њихова просечна старост око 55 година, Управни одбор је подржао Иницијативу Републичке стручне комисије да се предложи Министарству здравља предузимање одговарајућих мера у циљу бржег занављања стручног кадра, посебно у дефицитарним или областима које ће за мање од пет година постати дефицитарне. Управни одбор је прихватио и предлог директора Института „Др Милан Јовановић-Батут“ прим. др сци. мед. Драгана Илића да та референтна установа направи свеобухватну анализу кадра за све специјалистичке и уже специјалистичке гране, до краја ове календарске године, коју би Комора упутила Министарству здравља.

Управни одбор је расправљао и о проблему финансирања специјализација и ужих специјализација, одобрених према Закону о здравственој заштити и тим поводом дао подршку активностима релевантних институција у здравству Србије на усклађивању са стандардима Европске уније, као и потреби да се финансирање специјализација утврди као један од приоритета у финансијском плану Републичког фонда за здравствено осигурање.

Управни одбор Коморе указао је и на потребу да се динамика одобравања специјализација усклади са актуелним и будућим дефицитом у циљу заустављања неповољног тренда у квалификационој структури лекара који пружају здравствену заштиту деци и омладини.

На истој седници, Управни одбор је формирао Комисију за медицину рада, у следећем саставу:

1. Мр Маријана Матић, ЗЗЗР Ниш, председник,
2. Милинка Тодоровић-Баралић, ЗЗЗР Крагујевац, заменик председника,
3. Др Мирко Шиповац, ЗЗЗР Нови Сад, члан,
4. Проф. др Александар Миловановић, Институт за медицину рада Србије, члан,
5. Проф. др Јовица Јовановић, ЗЗЗР Ниш, члан,
6. Прим. мр Даринка Стожинић, ЗЗЗР Крагујевац, члан,
7. Др сци. Олесја Недић, Дом здравља Нови Сад, члан.

Задатак Комисије је да, на основу уочених проблема у организацији и функционисању института и завода за здравствену заштиту радника, да свој активан допринос у решавању и превазилажењу истих, конкретним и образложеним предлозима, примедбама и сугестијама и да о томе извести Управни одбор Коморе.

Управни одбор је од стране представника Коморе у Преговарачком тиму Владе Србије за закључивање Посебног колективног уговора за здравствене установе чији је оснивач Република Србија, Срђана Срданова, информисан о току преговора са репрезентативним синдикатима, од образовања Преговарачког тима Владе Србије, његовог састава и почетних позиција за преговора обе стране, до тренутног статуса преговора, истакавши кључни став Преговарачког тима Владе да ће ниво расположивих финансијских средства у здравству Србије определити обим права и обавеза утврђених у Посебном колективном уговору, што је Управни одбор подржао.

На седници, одржаној **22.11.2013.** године, Управни одбор је расправљао о Нацрту Закона о здравственој документацији и евиденцијама у области здравства који је образложио др Небојша Јокић, помоћника министра здравља. Др Јокић је навео да се јавна расправа спроводила у периоду од 24. октобра до 24. новембра ове године и то у Нишу 08.11. и у Београду 15.11.2013. године, да су на јавну расправу биле позване све здравствене установе и друге релевантне институције и да је током јавне расправе упућено више примедби, предлога и сугестија на текст Нацрта. Према речима др Небојше Јокића, планирано је да текст предлога новог закона буде достављен републичкој Влади до краја 2013. године.

Проф. др Георгиос Константинидис обавестио је Управни одбор да су писане примедбе на Нацрт закона о здравственој документацији и евиденцијама у области здравства Комори доставиле четири здравствене установе и то: Пастеров завод Нови Сад, Завод за јавно здравље „Тимок“ Зајечар, Институт за јавно здравље Војводине Нови Сад и Институт за ортопедско-хируршке болести „Бањица“ Београд. Чланови Управног одбора, на седници, такође су изнели бројне предлоге и примедбе на Нацрт овог закона.

Закључујући расправу, председник Управног одбора, проф. Константинидис је навео да ће све примедбе и предлоге дате на овој седници, заједно са већ приспелим, Комора доставити Министарству здравља.

Са Информацијом о финансијском пословању здравствених установа за период 01.01. - 30.09.2013. године, коју је сачинила Стручна служба Коморе, Управни одбор је упознао председник Комисије за правне и економско- финансијске послове, доц. др сци. Мирослав Чавлин.

Управни одбор је, на истој седници, изменио Одлуку о издавању стручног часописа „Здравствена заштита“, проширивши састав Уређивачког одбора часописа са 11 на 17 чланова.

Новоизабрани чланови Уређивачког одбора су:

* + проф. др Дончо Донев, Македонија
  + проф. др Жива Новак Антолич, Словенија
  + проф. др Агима Љаљевић, Црна Гора
  + доц. др Данијела Штимац, Хрватска
  + проф. др Жолт Молнар, Мађарска
  + проф. др Васолиос Фанос, Италија

Прим. др Весна Ђурић поднела је Управном одбору извештај са службеног пута у Бирмингем, где је, у својству овлашћеног представника Коморе, у периоду од 27. до 29. октобра 2013. године, присуствовала састанку борда гувернера организације Европског удружења болница (НОРЕ).

Информацију о доношењу Правилника о условима, критеријумима и мерилима за закључивање уговора са даваоцима здравствених услуга и за утврђивање накнаде за њихов рад за 2014. годину, Управном одбору је, на истој седници, поднела Наталија Пилиповић Лазаревић, начелник Сектора за економику здравства Стручне службе Коморе.

Опширније о расправама, одлукама и закључцима Управног одбора са наведених седница - у наставку овог Извештаја.

**2. Надзорни одбор**

У функцији органа унутрашње контроле, надлежног да контролише законитост рада и пословања Коморе, Надзорни одбор је, на седници одржаној дана **14. 03. 2013.** године, разматрао предлоге: Извештаја о раду Коморе за 2012. годину и Извештаја о финансијском пословању Коморе за 2012. годину.

Уз Закључак да су поменути акти у складу са Законом, Статутом и општим актима Коморе, исти су упућени Управном одбору Коморе на разматрање.

**4. Комисије Скупштине и Управног одбора Коморе**

Ради обављања одређених послова из своје надлежности, Скупштина и Управни одбор Коморе, сагласно Статуту Коморе, образују радна тела - комисије, чија је надлежност утврђена Пословником о раду Скупштине одн. Управног одбора. Чланови комисија су овлашћени представници здравствених установа - чланица Коморе.

**Кадровска комисија** Скупштине Коморе, на седници одржаној **14.03.2013.** године

утврдила је предлог за избор др сци. мед. Милорада Јеркана, директора Дома здравља Ниш на функцију заменика председника Скупштине Коморе, уместо др Горана Стоиљковића, који је ову функцију обављао до разрешења са дужности директора Завода за хитну медицинску помоћ Ниш.

Предлог да др сци. мед. Милорад Јеркан буде изабран на функцију заменика председника Скупштине, Кадровска комисија је упутила Скупштини Коморе која је, на седници одржаној **19.03.2013.** године, прихватила овај предлог и изабрала именованог на функцију заменика председника Скупштине.

**Комисија за правне и економско–финансијске послове** одржала је у 2013. години четири седнице.

На седници ове Комисије, одржаној **24. 01. 2013.** године, расправљало се о Инструкцији о начину и поступку спровођења коначног обрачуна за 2012. годину, а основу за расправу чинио је иницијални текст примедби на поменуту Инструкцију који је презентовала Наталија Пилиповић Лазаревић, начелник Сектора за економику здравства Стручне службе Коморе. Чланови Комисије указали су, током расправе, између осталих и на проблеме, као што су: блокада рачуна здравствене установе, немогућност остваривања сопствених средстава, исплата јубиларних награда и плата стоматолога, радна места са повећаним ризиком и скраћење радног времена, запошљавање инвалида и др.

Иницијални текст примедби, допуњен примедбама и предлозима са ове седнице, Комисија је упутила Управном одбору Коморе на разматрање и усвајање.

На истој седници, Комисија је разматрала и Покретање иницијативе за измену Правилника о условима, критеријумима и мерилима за закључивање уговора са даваоцима здравствених услуга и за утврђивање накнаде за њихов рад за 2013. годину;

Након што је председник Комисије доц. др Мирослав Чавлин подсетио да је Управни одбор Коморе још крајем септембра 2012. године усвојио Полазне основе за дефинисање услова, критеријума и мерила за закључивање уговора са даваоцима здравствених услуга за 2013. годину, који је сачинила радна група Коморе за уговарање са Републичким фондом за здравствено осигурање, Комисија је, у расправи која је уследила, ставила конкретне примедбе које су се односиле на: проблем пренамене средстава по позицијама, основ за планирање накнаде установама, одн. да основ буде Закон о платама и Уредба о коефицијентима, а не месец новембар, неравноправан положај државних апотека у односу на приватне и др.

Примедбе на Правилник о условима, критеријумима и мерилима за закључивање уговора са даваоцима здравствених услуга и за утврђивање накнаде за њихов рад за 2013. годину, дате на овој седници Комисије, упућене су Управном одбору Коморе на разматрање и усвајање.

На седници, одржаној **10. 06. 2013.** године, Комисија је разматрала анализу “Извори финансирања здравствених установа Србије у периоду 01.01. - 31.12.2012. године, са посебним освртом на сопствене приходе и Закон о изменама и допунама Закона о буџетском систему”.

Подсетивши чланове Комисије да ће здравственим установама, на основу чл. 47. Закона о изменама и допунама Закона о буџетском систему, од 1. јануара 2015. године бити укинути сопствени приходи, Секретар Коморе Драган Морача образложио је потребу покретања иницијативе за измену и допуну истог члана, указавши на могуће погубне последице које би укидање сопствених прихода имало по пословање здравствених установа. Као пример, навео је Клинички центар Србије који за плате неуговорених радника годишње издваја износ у противвредности од око пет милиона евра.

Прихватајући дато образложење, Комисија за правне и економско–финансијске послове подржала је иницијативу за измену и допуну члана 47. став 3. Закона о изменама и допунама Закона о буџетском систему, који би могао да гласи: „Изузетно од ст. 1. и 2. овог члана, приходи по основу наплате судских такси, као и приходи које својом делатношћу остваре високообразовне и научне установе **и здравствене установе,** задржавају карактер сопствених прихода и користе се за намене утврђене посебним законом“ и исту упутила Управном одбору Коморе на усвајање.

На седници одржаној **19.09.2013.** године Комисија је разматрала Информацију о финансијском пословању здравствених установа Србије за период 01.01. - 30.06.2013. године.

Информацију је у кратким цртама представила Драга Корићанац, виши стручни сарадник у Сектору за економику здравства Стручне службе Коморе.

У дискусији која је уследила, чланови Комисије су закључили: да су сви састављени извори по готовинском основу слика о ликвидности здравствених установа без велике употребне вредности, те да би требало сагледати стање по обрачунском основу јер би тада постојала релативна упоредивост, да период од шест месеци није релевантан за потпуну и праву слику стања, да је евидентан реалан пад прихода, док су расходи номинално мањи, а стварно већи, да је дошло до пада сопствених прихода здравствених установа, номинално за 16,49%, реално за 24,9%, да је приход од партиципације у просеку 15% мањи и да је, имајући у виду објективно стање у здравственим установама, рок плаћања од 150 дана проблем који ће тек наступити.

На основу наведеног, Комисија предлаже да се изнађе решење, тј. начин за ванредно измирење обавеза из претходног периода, које нису биле предмет јавног дуга, а то су углавном режијски трошкови, као и да се размотри могућност отварања посебне буџетске линије, као стимулативне мере за финансирање уштеда (енергетска ефикасност).

Комисија је, затим, усвојили следећи:

З А К Љ У Ч А К

1. Комисија за правна и економско-финансијска питања Управног одбора Коморе здравствених установа Србије прихвата Информацију о финансијском пословању здравствених установа Србије за период 01.01. - 30.06.2013. године, коју је сачинила Стручна служба Коморе.
2. Информација се прихвата са свим напред наведеним закључцима и предлозима Комисије.
3. Задужује се председник Комисије доц. др Мирослав Чавлин да овај Закључак презентује на предстојећој седници Управног одбора Коморе.

На седници одржаној **22.11.2013.** године Комисија је разматрала: Информацију о финансијском пословању здравствених установа за период 01.01. - 30.09.2013. године; Информацију о доношењу Правилника о условима, критеријумима и мерилима за закључивање уговора са даваоцима здравствених услуга и за утврђивање накнаде за њихов рад за 2014. годину и Информацију о току преговора за закључивање Посебног колективног уговора за здравствене установе чији је оснивач Република Србија.

Председник Комисије доц. др Мирослав Чавлин навео је да је Информација о финансијском пословању здравствених установа за период 01.01. - 30.09.2013. године израђена на бази финансијских извештаја здравствених установа, њих 399 и индекса потрошачких цена. Генерални трендови, по његовим речима, су номинално повећање прихода од 5%, а реално смањење од 4,14% и номинално повећање расхода од 4,5% и реално смањење од 4,74%. Истовремено, пад прихода од буџета је номинално 9,14%, а реално 17%.

Уследила је дискусија, након које је усвојен следећи:

З А К Љ У Ч А К

1. Комисија за правна и економско-финансијска питања Управног одбора Коморе здравствених установа Србије констатује да постоји тренд побољшања ликвидности, у смислу трансфера средстава РФЗО према корисницима, а на бази разматрања Информације о финансијском пословању здравствених установа за период 01.01. - 30.09.2013. године, коју је сачинила Стручна служба Коморе.
2. Комисија сматра да је потребно регулисати питање сопствених прихода здравствених установа.
3. Треба регулисати и питање бонитета.
4. Од надлежних субјеката тражити стварање услова за ефикасно тржишно пословање установа које се претежно саме финансирају.

Представник Коморе у Стручној комисији Републичког фонда за здравствено осигурање за израду Нацрта Правилника о условима, критеријумима и мерилима за закључивање уговора са даваоцима здравствених услуга и за утврђивање накнаде за њихов рад за 2014. годину, Наталија Пилиповић Лазаревић информисала је чланове Комисије о раду Стручне комисије РФЗО на изради овог Правилника и пренела утисак да је комисија ове године радила оперативније, са више слуха за оправдане примедбе и сугестије представника Коморе. Навела је да су све накнаде признате у висини стварних трошкова, да је одлучено да се текућа буџетска резерва остави Републичком фонду, из које би се интервенисало по потреби. Комисија је разматрала и проблем наменског и ненаменског трошења средстава. Затим, нови је Правилник о контроли, према коме, контрола прелази на централни ниво. Доста полемике водило се и о апотекама. Стављена је примедба да бонитети нису предмет овог Правилника. Дат је предлог да и приватне апотеке спроводе поступак јавних набавки, како не би биле фаворизоване у односу на државне. Већа обавеза РФЗО не може да се пребаци на терет установе, већ треба да се финансира из резерве, анексом уговора. Предлог је да нико не планира процедуре за које нема обезбеђена средства. Избачена је одредба о умањењу плата за прописивање рецепата. То треба да се пребаци на остале материјалне трошкове, закључила је Наталија Пилиповић Лазаревић, на крају излагања, које је прихваћено као информација, без изјашњавања чланова Комисије.

О току преговора за закључивање Посебног колективног уговора за здравствене установе чији је оснивач Република Србија, Комисију за правна и економско-финансијска питања известио је Срђан Срданов, представник Коморе у Преговарачком тиму Владе Србије и подсетио да је ове године истицао рок важења ПКУ, те је стога формиран преговарачки тим Владе Србије за закључивање Посебног колективног уговора, од 11 чланова, док другу преговарачку страну чине представници три репрезентативна синдиката здравства. Током преговора, анализирао се члан по члан Посебног колективног уговора и евидентирала спорна питања. Став Преговарачког тима, од почетка преговора, био је да ће ниво расположивих финансијских средства у здравству Србије определити обим права и обавеза утврђених у Посебном колективном уговору. Важење Посебног колективног уговора, до сада је продужено три пута, трећи пут, до 31.03.2014. године.

Одредбе Посебног колективног уговора које су се током примене показале спорним тичу су: отпремнина, јубиларних награда, финансирања рада синдикалних функционера и синдиката у здравственим установама, скраћеног радног времена и процене ризика радног места, накнаде трошкова за долазак и одлазак са рада и др.

**II РЕАЛИЗАЦИЈА ПЛАНСКИХ ЗАДАТАКА КОМОРЕ**

**1. Уговарање и финансирање здравствене заштите**

Питањима везаним за уговарање и финансирање здравствене заштите Комора здравствених установа Србије је у 2013. години посветила значајну пажњу.

Преко својих органа и радних тела, радне групе Коморе за уговарање са Републичким фондом за здравствено осигурање, као и преко овлашћених представника у Комисији Републичког фонда за уговарање здравствене заштите, Комора је у протеклој години активно учествовала у процесу закључивања и спровођења уговора Републичког фонда за здравствено осигурање са даваоцима здравствених услуга за 2013. годину.

Следи преглед активности Коморе, њених органа и радних тела на реализацији најзначајнијег планског задатка Коморе у 2013. години.

Управни одбор Коморе, на седници одржаној **31.01.2013.** године, покренуо је две иницијативе из домена уговарања и финансирања здравствене заштите. Прва је везана за Инструкцију о начину и поступку спровођења коначног обрачуна за 2012. годину и друга за измену Правилника о условима, критеријумима и мерилима за закључивање уговора са даваоцима здравствених услуга и за утврђивање накнаде за њихов рад за 2013. годину.

Председник Комисије за правна и економско-финансијска питања доц. др сци. Мирослав Чавлин известио је Управни одбор да је ова комисија дана 24.01.2013. године разматрала примедбе и сугестије везане за Инструкцију о начину и поступку спровођења коначног годишњег обрачуна припадајуће накнаде са даваоцима здравствених услуга за 2012. годину, нове законске одредбе из ове области, као и налаз Државне ревизорске институције и изнела одређене предлоге, у циљу побољшања Инструкције. Комисија је мишљења да Инструкција одступа од битних принципа и полазних основа за уговарање. Примедбе Комисије усмерене су у правцу измене једног неадекватног система коначног обрачуна Републичког фонда за здравствено осигурање са здравственим установама.

Председник Управног одбора Коморе проф. др Георгиос Константинидис констатовао је да ове године Комора није ни позвана да учествује у изради Правилника о уговарању за 2013. годину, што није у складу са поступком утврђеним Законом о здравственом осигурању и приметио да је Фонд и до сада веома ретко уважавао кључне примедбе Коморе. Идентичне примедбе комориним, садржи и налаз Државне ревизорске институције, уз препоруке упућене Републичком фонду, што потврђује да су примедбе Коморе били основане и коректне. Председник Управног одбора подсетио је и на поднету Иницијативу Коморе за оцену уставности и законитости Посебног колективног уговора за здравствену делатност, оценивши да је иста била оправдана јер су поједине одредбе овог Акта практично биле непримењиве.

Наталија Пилиповић Лазаревић, начелник Сектора за економику здравства Стручне службе Коморе, појаснила је члановима Управног одбора да се Комисија за правна и економско-финансијска питања, разматрајући Инструкцију, фокусирала првенствено на оне делове Инструкције за које је сматрала да их је могуће променити. Основни захтев Комисије је да се расположива средства усагласе са плановима рада здравствених установа, као и да се накнада за утрошене лекове и санитетски материјал призна у фактурисаном износу. Указала је и на могућност пренамене до 5%, по Закону о буџетском систему. Одредбу о формирању другостепене комисије при Републичком фонду, Комисија за правна и економско-финансијска питања сматра бесмисленом јер би пролонгирала рок за израду коначног обрачуна.

На основу спроведене расправе, Управни одбор је донео следећу:

О Д Л У К У

1. Управни одбор Коморе здравствених установа Србије покреће Иницијативу за измену и допуну Инструкције о начину и поступку спровођења коначног годишњег обрачуна припадајуће накнаде са даваоцима здравствених услуга за 2012. годину.
2. Иницијативу доставити Републичком фонду за здравствено осигурање.
3. Текст Иницијативе прилаже се уз овај записник и чини његов саставни део.

Председник Комисије за правна и економско-финансијска питања доц. др Мирослав Чавлин известио је Управни одбор да је ова комисија на истој седници одржаној 24.01.2013. године разматрала и Правилник о условима, критеријумима и мерилима за закључивање уговора са даваоцима здравствених услуга и за утврђивање накнаде за њихов рад за 2013. годину и навео да је овај Правилник у суштини наставак исте приче, јер Инструкција о којој је Управни одбор предходно расправљао, проистиче из Правилника о уговарању за 2012. годину. Правилник о уговарању за 2013. годину, подсетио је Мирослав Чавлин, објављен је тек 31.12.2012. године, а Комора здравствених установа Србије није учествовала у поступку његове израде од октобра 2012. године до дана доношења, на шта иначе има право, по Закону о здравственом осигурању. Комисија за правна и економско-финансијска питања, указује на несклад између пружања и финансирања здравствене заштите према Правилнику о уговарању за 2013. годину и констатује да је јавни дуг последица таквог стања. Један од захтева Комисије, наставио је доц, Чавлин, јесте да се дефинишу буџетски расходи и као такви уђу на терет средстава РФЗО. Председник Комисије је подсетио и на мишљење Министарства финансија о могућности пренамене средстава у нивоу до 5%, а што није испоштовано у Правилнику.

У расправи која је уследила, указано је да се накнада за материјалне и остале трошкове специјалних болница није мењала у апсолутном износу од 2008. године. Ту улазе неки фиксни трошкови, који не зависе од установе.

Доц. Чавлин је појаснио да је захтев свих здравствених установа да накнаде буду на нивоу стварних трошкова и да се ова примедба у начелу, односи на све издатке.

Након расправе, Управни одбор је донео следећу:

О Д Л У К У

1. Управни одбор Коморе здравствених установа Србије покреће Иницијативу за измену и допуну Правилника о условима, критеријумима и мерилима за закључивање уговора са даваоцима здравствених услуга и за утврђивање накнаде за њихов рад за 2013. годину.
2. Иницијативу доставити Министарству здравља и Републичком фонду за здравствено осигурање.
3. Текст Иницијативе прилаже се уз овај записник и чини његов саставни део.

Управни одбор Коморе расправљао је о уговарању и финансирању здравствене заштите и на седници одржаној **22.11.2013.** године, када је на дневном реду била информација о доношењу Правилника о условима, критеријумима и мерилима за закључивање уговора са даваоцима здравствених услуга и за утврђивање накнаде за њихов рад за 2014. годину.

Информацију је поднела Наталија Пилиповић Лазаревић, начелник Сектора за економику здравства Стручне службе Коморе и овлашћени представник Коморе у комисији Републичког фонда за уговарање здравствене заштите, изразивши на почетку утисак да је ове године ова Комисија радила много озбиљније, уз уважавање различитих ставова и без дисонантних тонова на релацији Републички фонд – остали чланови комисије. Евидентан је напор Комисије да се накнаде правичније утврђују, да се води рачуна о стварним потребама здравствених установа. Упоредо са тим, спроводи се појачана контрола трошења средстава, а измењене су и неке одредбе о вршењу контроле. Поздравила је став Комисије да се контролише само текућа година и да се не враћа у претходну годину. У финансијском плану РФЗО постоји и резерва за анексирање уговора. По први пут су у Правилнику предвиђена и средства за инвалиде. Исказана је потреба да и Комора здравствених установа Србије добије место у решавању спорова између Фонда и здравствених установа, да се проблеми заједнички сагледавају. Лични утисак Пилиповић Лазаревић је да су сада односи са РФЗО много бољи и да треба наставити рад на заједничком послу.

Слободан Аћимовић, извршни директор Републичкох фонда за здравствено осигурање, сагласио се са представником Коморе да је овај Правилник донео многа побољшања и навео да је у питању финална верзија нацрта, који би требало да се у првој недељи децембра 2013. године нађе пред Управним одбором Фонда. Закључио је да је финансијски извештај за првих девет месеци добар, да је повећана ликвидност, што, по његовом мишљењу, сведочи о добром односу РФЗО према здравственим установама.

У расправи, која је уследила, указано је на члан 29. Правилника којим је уведена обавеза скенирања свих рецепата, што у пракси није изводљиво, а изискује и запошљавање додатних радника.

Предложено је, такође, да се уреди начин финансирања стоматолошког потрошног материјала на клиникама за стоматологију Нови Сад и Ниш, као и да се отворе нове, недостајуће шифре за секундарни и терцијарни ниво здравствене заштите.

Предлаже се и нормирање рада стоматолошких служби, конкретно минутажа, јер цене нису мењане од 2007. године.

Постављено је и питање да ли је применом Правилника могуће решити раније обавезе које нису ушле у јавни дуг, затим, питање финансирања обавеза које су предмет Посебног колективног уговора (отпремнине, јубиларне награде и др.), питање бонитета апотека, као и питање начина фактурисања здравствених услуга популацији која нема оверену здравствену књижицу, а има право на здравствену заштиту по свом уставном статусу.

Прихватајући наведене предлоге, Управни одбор је усвојио:

З А К Љ У Ч А К

1. Управни одбор Коморе здравствених установа Србије предлаже да се измени члан 29. нацрта Правилника о уговарању, у смислу да не постоји обавеза апотека да скенирају све рецепте.
2. Управни одбор се придружује иницијативи колегијума директора здравствених установа које имају стоматолошке службе: да се уреди начин финансирања стоматолошког потрошног материјала, да се отворе нове, недостајуће шифре за секундарни и терцијарни ниво здравствене заштите и да се нормира рад стоматолошких служби, конкретно минутажа, јер цене нису мењане од 2007. године.
3. Управни одбор предлаже: да се реше раније обавезе које нису ушле у јавни дуг; да се реши питање финансирања обавеза које су предмет Посебног колективног уговора (отпремнине, јубиларне награде и др.) и питање бонитета апотека.
4. Управни одбор упућује иницијативу Републичком фонду за здравствено осигурање да, у складу са новим Законом о правима деце, трудница и породиља, да прецизна упутства здравственим установама о начину фактурисања услуга овој популацији.

**2. Реформа здравственог система**

Aктивно учешће у процесу реформе здравственог система Србије статутарна је обавеза Коморе здравствених установа Србије, заснована на њеној основној функцији –унапређивању рада и економике пословања својих чланица - здравствених установа.

С обзиром да садржај и динамику ангажовања Коморе у процесу реформе здравственог система Србије непосредно условљава активност других органа и организација (Министарства здравља, Републичког фонда за здравствено осигурање и др.), Комора се и у 2013. години залагала да своје односе, пре свих са Министарством здравља и Републичким фондом за здравствено осигурање, подигне на ниво партнерских.

**3. Радно-правни статус запослених у здравственим установама и колективно уговарање**

О проблемима везаним за радно-правни статус запослених у здравственим установама расправљано је више пута на седницама органа Коморе, током 2013. године.

Тешкоће са којима су се суочавале здравствене установе у овој области односиле су се на Кадровске планове, рад Комисије за рационализацију и праксу Републичког фонда за здравствено осигурање да код сваког смањења броја запослених, здравственој установи аутоматски умањује средства за плате.

Најчешћи проблеми здравствених установа везани су за предуго чекање сагласности Комисије за рационализацију за хитан пријем неопходних кадрова, за обезбеђивање замене за кадрове који су отишли у пензију, исплату отпремнина при одласку у пензију у износу нижем од утврђеног Посебним колективним уговором за здравствене установе (Републички фонд исплаћује отпремнине у висини неопорезивог дела), као и за обезбеђивање плата из сопствених средстава за новопримљене запослене, иако је реч о уговореним радницима, обухваћеним Кадровским планом здравствене установе.

Посебан проблем везан је за тзв. „неуговорене раднике” који нису категорија радног права. Појам „неуговорени радник“ увео је Републички фонд за здравствено осигурање и везан је за финансирање. „Неуговорени радници“, такође су запослени на неодређено време, имају закључене уговоре о раду и право на плату под једнаким условима као и „уговорени радници“. Став да и „уговорени радници“ и „неуговорени радници” имају иста права из радног односа, односно по основу рада, заступају судови у Србији у радним споровима „неуговорених радника” против здравствених установа и по правилу пресуђују у корист „неуговорених радника”.

Исплатом плата „неуговореним радницима“ из сопствених средстава повређује се право и „уговорених радника“ на, евентуално, повећање плате (до 30%), предвиђено чланом 12. Закона о платама.

Комора сматра да су радно-правни статус запослених у здравственим установама, али и пословање самих здравствених установа, лимитирани поменутим интерним актима Министарства и Републичког фонда за здравствено осигурање и залаже се да се ова питања уреде законом.

**4. Финансијско пословање здравствених установа**

Стручна служба Коморе, у 2013. години, сачинила је три информације о финансијском пословању здравствених установа и то за периоде: јануар-децембар 2012. године, јануар-јуни 2013. године и период јануар-септембар 2013. године.

Информацијама су обухваћене све здравствене установе у Србији, које су основане сагласно Плану мреже здравствених установа и које су у обавези да примењују прописе о буџетском рачуноводству.

Стручна служба Коморе је све податке о финансијском пословању здравствених установа за горе наведене периоде, које је прикупила и обрадила, објавила у „Билтену” Коморе и доставила свим здравственим установама Србије – чланицама Коморе, Министарству здравља и Републичком фонду за здравствено осигурање.

**III РАД СТРУЧНЕ СЛУЖБЕ КОМОРЕ**

**1. Активности за потребе органа Коморе**

Рад Стручне службе Коморе у извештајном периоду одвијао се у складу са Планом рада и, превасходно, био усмерен на пружање стручне помоћи органима и радним телима Коморе. У том смислу, Стручна служба је сачинила више писаних материјала који су били предмет разматрања и усвајања од стране Скупштине Коморе, Управног одбора и комисија, а који су се, поред осталог, односили на актуелна питања у здравству, планове рада и набавке, као и на извештаје о финасијском пословању Коморе. Стручна служба је, за потребе органа Коморе, припремала одговарајуће информације, одлуке, закључке, записнике и сл. Такође, у оквиру своје надлежности, Стручна служба се старала о спровођењу појединих одлука и закључака.

**2. Аналитички послови и саветодавне услуге**

Пружање непосредне стручне помоћи здравственим установама из економско-финансијске и правне области везано за конкретне проблеме у здравственим установама, обављало се давањем мишљења и упућивањем на прописе који регулишу спорну област.

Стручна служба Коморе је, по захтеву и за потребе својих чланица, пружала помоћ у следећим областима:

* Анализе економско финансијског пословања здравствених установа, приликом формулисања примедби на записнике о обрачуну припадајуће накнаде и захтева за анексирање уговора;
* Радних односа, обрачуна зарада, књижења, фактурисања, планирања, јавних набавки и сл., путем писаних и телефонских одговора;
* Обавезе у вези са исплатом јубиларних награда;
* Примене Инструкције за израду завршног рачуна;
* Рада стоматолошких служби, у вези са потписивањем уговора за 2013 годину и сачињеног предрачуна за стоматологију на основу ретроактивне примене Правилника;
* Дуговима здравствених установа за испоручене лекове и преузимању тих дугова од стране државе, прикупљањем података и сачињавањем извештаја.

**3. Активности везане за сарадњу Коморе са надлежним државним органима и организацијама**

Ова сарадња се одвијала кроз учешће представника Коморе у раду радних група, мешовитих комисија и тимова државних органа и организација на изради закона и подзаконских аката, достављањем предлога, примедби и сугестија поводом израде закона и подзаконских аката, прибављањем тумачења закона и подзаконских аката и израду анализа и информација, по захтеву Министарства здравља или Републичког Фонда за здравствено осигурање.

Од ових активности, посебно наводимо:

* Учешће у раду комисије Републичког Фонда за здравствено осигурање за израду Правилника о уговарању за 2014 годину;
* Учешће у радној групи за израду Закона о здравственој документацији и евиденцијама у области здравства;
* Учешће у Преговарачком тиму Владе Србије за закључивање Посебног колективног уговора за здравствене установе чији је оснивач Република Србија;
* Учешће у радној групи Републичког Фонда за здравствено осигурање у вези са анализом обрачунских расхода;
* Учешће представника Коморе, у својству едукатора, у програму Министарства здравља - Едукација саветника пацијената, према Закону о правима пацијената;
* Прибављање званичних тумачења одредби Закона о буџетском систему, Закона о професионалној рехабилитацији и запошљавању особа са инвалидитетом, Правилника о уговарању и Правилника о вршењу контроле;
* Достављање сугестија и дорада табела које је Републички Фонд припремио ради прибављања података од здравствених установа о сопственим приходима и расходима;
* Анализу извештаја о финансијском пословању здравствених установа за шест, девет и дванаест месеци, поводом које је одржан састанак у Републичком Фонду у циљу указивања на конкретне проблеме у начину финансирања здравствене заштите који не уважава специфичности појединачних установа;
* Анализу обавеза здравствених установа за потребе Министарства здравља;
* Анализу дугова здравствених установа по Годишњем рачуну за 2013 годину и то збирно за све установе, затим по типовима здравствених установа, по структури и рочности дуга, изворима финансирања и са посебним акцентом на установе које због непокривених обавеза улазе у проблем организовања континуираног рада, која анализа је достављена Републичком Фонду са захтевом да се сугестије узму у обзир при изради Правилника о уговарању за 2014 годину;
* Анализу финансијског пословања Института и Завода за јавно здравље, са посебним акцентом на изворе финансирања, с обзиром да се ради о установама од јавног значаја, а која је урађена на захтев Министарства здравља.

Комора здравствених установа Србије, током 2013. године, остварила је успешну сарадњу и са организацијама из домена цивилног друштва које у фокусу свог деловања имају здравство и пројекте чији је циљ унапређење здравственог система. Комора се прихватила партнерства у пројекту „Болнице без корупције“ који спроводи заједно са удружењем грађана „Србија у покрету“. Овај пројекат подразумева примену мера нулте толеранције на корупцију у 6 здравствених установа у Србији. У сврху реализације пројекта, организоване су активности као што је округли сто „Болнице без корупције“ који је одржан у просторијама Коморе, те више састанака на којима је утврђена стратегија и усаглашене мере које се тичу спровођења пројекта. Округли сто „Болнице без корупције“ окупио је представнике здравствених установа, али и медија те је пројекат представљен менаџментима болница и широј јавности.

**4. Саветовања, стручни састанци, издавачка делатност и информисање**

Стручна служба је организовала два саветовања и више стручних састанака у циљу пружања непосредне стручне помоћи здравственим установама из економско-финансијске и правне области.

Током 2013. године, организована су два саветовања и то:

А) У Специјалној болници за болести штитасте жлезде и болести метаболизма „Чигота” на Златибору, од 19. до 21. јуна 2013. године, са темама:

1. Макроекономска кретања у Републици Србији, финансијско пословање и актуелности из Републичког фонда за здравствено осигурање;
2. Иницијатива за измену и допуну Закона о изменама и допунама Закона о буџетском систему;
3. Успостављање финансијског управљања и контроле у здравственим установама са практичним примерима;
4. Примена Закона о јавним набавкама у здравственим установама;
5. Израда плана рада у здравственим установама са посебним освртом на централизоване јавне набавке;
6. Буџетско рачуноводство у складу са законском и интерном регулативом код здравствених установа и састављање периодичног извештаја за период јануар-јун 2013, године;
7. Новине у обрачуну плата и остале актуелности (РИНО пројекат), регистар запослених.

Б) У Специјалној болници за лечење и рехабилитацију „Меркур” у Врњачкој Бањи, од 4. до 6. децембра 2013. године, са темама:

1. Финансијски план Републичког фонда за здравствено осигурање за 2014 годину;

2. Подношење појединачне пореске пријаве за порезе по одбитку електронским путем, од 01.01.2014. године;

3. Водич за самопроцену интерне контроле у здравственој установи;

4. Предлог Правилника о условима, критеријумима и мерилима за закључивање уговора са даваоцима здравствених услуга и за утврђивање накнаде за њихов рад;

5. Израда плана набавки у здравственој установи у смислу новог Закона о јавним nабавкама;

6. Припрема за израду Завршног рачуна за 2013. годину;

Стручна служба је за оба саветовања припремила писане материјале и одговоре на питања, који су штампани и у форми „Билтена“ достављени свим здравственим установама Србије – чланицама Коморе. Поред ангажовања компетентних предавача за теме које су обрађиване на овим саветовањима, значајан допринос дали су и представници Стручне службе Коморе, својим излагањима и текстовима.

Преко „Билтена“, осим поменутих материјала за саветовања, здравствене установе су информисане и о свим актуелним питањима везаним за финансирање здравствене заштите и резултате пословања здравствених установа. Садржину тих „Билтена“ чинили су табеларни прикази и упоредне анализе из економско-финансијске области и то:

* Анализа завршног рачуна здравствених установа;
* Анализа Коначног обрачуна припадајуће накнаде здравствених установа;
* Упроредна анализа услова пословања, имајући у виду расположива средства на почетку године, предрачун средстава за текућу годину и укупне обавезе;
* Анализа прихода и расхода, по изворима финансирања.

У 2013. години издато је укупно осам бројева „Билтена“.

Преко свог стручног часописа „Здравствена заштита'', Комора информише здравствене установе о новинама из различитих области здравствене делатности, медицинских наука, социјалне медицине и друштвено економских односа у здравству. У складу са утврђеном програмском оријентацијом часописа, у њему се објављују научни и стручни радови који се односе на здравствену заштиту и здравствено стање становништва, затим на организацију рада, пословање и развој здравствене службе, систем квалитета, информатику и менаџмент.

У протеклој години издато је шест бројева часописа.

Сајт Коморе је у 2013. години знатно подигао ниво квалитета, посебно по питању ажурности и повећања обима корисних података и обавештења. Поред најактуелнијих информација о раду Коморе, њених органа и радних тела, као и Стручне службе Коморе, заинтересовани су путем форума на сајту били у прилици да постављају питања из домена рада Коморе и на њих добију одговоре, као и да размењују мишљења и искуства везана за актуелна питања из области рада здравствених установа.

**5. Послови из области информатике**

Стручна служба Коморе константно ажурира електронску базу са подацима о: врсти и броју здравствених установа (по седиштима и окрузима), директорима, финансијском пословању, броју запослених и др.

**СЕКРЕТАР КОМОРЕ ПРЕДСЕДНИК УПРАВНОГ ОДБОРА**

Драган Морача, дипл.прав. Проф. др Георгиос Константинидис